Document ID: 32007D0442

ODLOČBA KOMISIJE
z dne 21. junija 2007
o nevključitvi nekaterih aktivnih snovi v Prilogo I k Direktivi Sveta 91/414/EGS in o preklicu registracije fitofarmacevtskih sredstev, ki vsebujejo navedene snovi
(notificirano pod dokumentarno številko C(2007) 2576)
(Besedilo velja za EGP)
(2007/442/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti četrtega pododstavka člena 8(2) Direktive,
ob upoštevanju naslednjega:
(1)
Člen 8(2) Direktive 91/414/EGS določa, da lahko država članica v obdobju dvanajstih let po notifikaciji navedene direktive registrira za dajanje v promet fitofarmacevtska sredstva z aktivnimi snovmi, ki niso uvrščene v Prilogo I k navedeni direktivi in so v prometu že dve leti po datumu notifikacije, medtem ko se navedene snovi postopno proučujejo v okviru delovnega programa.
(2)
Uredbi Komisije (ES) št. 1112/2002 (2) in (ES) št. 2229/2004 (3) določata podrobna pravila za izvajanje četrte faze delovnega programa iz člena 8(2) Direktive 91/414/EGS.
(3)
Uredba (ES) št. 2229/2004 določa proizvajalce na Češkem, v Estoniji, na Cipru, v Latviji, Litvi, na Madžarskem, na Malti, na Poljskem, v Sloveniji in na Slovaškem, ki imajo možnost sodelovanja v četrti fazi delovnega programa, in pripravlja pregled snovi, ki so bile 30. aprila 2004 na trgu v teh državah članicah ter niso bile vključene v omenjene štiri faze delovnega programa.
(4)
V zvezi z nekaterimi aktivnimi snovmi ni noben proizvajalec predložil prijave v skladu s členom 4(1) Uredbe (ES) št. 2229/2004. Ko je Komisija 18. novembra 2005 o tem obvestila države članice, ni nobena nova država članica v roku predložila izjave o interesu.
(5)
V zvezi z nekaterimi drugimi aktivnimi snovmi so vsi prijavitelji odločili, da ne bodo več sodelovali pri delovnem programu. Komisija je 4. aprila 2006 državam članicam posredovala to informacijo. Države članice so samo v treh primerih delovale kot prijavitelji z namenom nadaljnjega sodelovanja v delovnem programu, v skladu s členom 14(3) Uredbe (ES) št. 2229/2004.
(6)
Za nekatere aktivne snovi ni bila predložena celotna dokumentacija in nobena država članica ni bila pripravljena delovati kot prijavitelj.
(7)
Zaradi tega se aktivne snovi, navedene v uvodnih izjavah 4, 5 in 6, ne bi smele vključiti v Prilogo I k Direktivi 91/414/EGS in države članice morajo odvzeti vse registracije za fitofarmacevtska sredstva, ki vsebujejo te snovi.
(8)
Za nekatere od teh aktivnih snovi je Komisija skupaj s strokovnjaki držav članic predstavila in ocenila podatke, ki so pokazali potrebo po nadaljnji uporabi zadevnih snovi. Zato je v sedanjih razmerah upravičeno, da se za nekatere pomembne uporabe, ki nimajo nobenega učinkovitega nadomestila, podaljša obdobje preklica registracij, obenem pa se zagotovijo strogi pogoji za zmanjšanje možnih tveganj na najmanjšo možno raven.
(9)
Za aktivne snovi, za katere je rok predhodnega obvestila o umiku fitofarmacevtskih sredstev, ki vsebujejo take snovi, kratek, je smiselno predvideti podaljšanje roka za odstranitev, skladiščenje, dajanje v promet in uporabo obstoječih zalog za obdobje največ dvanajstih mesecev, da se omogoči uporaba obstoječih zalog v naslednji rastni sezoni. V primerih, ko je predviden daljši rok predhodnega obvestila, se ta rok lahko skrajša tako, da se izteče ob koncu rastne sezone.
(10)
Ta odločba ne vpliva na predložitev zahtevka za zadevne aktivne snovi v skladu z določbami člena 6(2) Direktive 91/414/EGS zaradi možne uvrstitve v Prilogo I k navedeni direktivi.
(11)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Aktivne snovi, naštete v Prilogi I k tej odločbi, se ne vključijo kot aktivne snovi v Prilogo I k Direktivi 91/414/EGS.
Člen 2
Države članice zagotovijo, da:
(a)
se registracije za fitofarmacevtska sredstva, ki vsebujejo aktivne snovi, naštete v Prilogi I, prekličejo do 22. decembra 2007;
(b)
se od datuma objave te odločbe registracija fitofarmacevtskih sredstev, ki vsebujejo zadevne aktivne snovi, ne odobri ali podaljša.
Člen 3
1. Z odstopanjem od člena 2 lahko država članica, navedena v stolpcu B Priloge II, obdrži registracije fitofarmacevtskih sredstev, ki vsebujejo snovi, naštete v stolpcu A te priloge, za uporabe, naštete v stolpcu C navedene priloge, do 30. junija 2010, če izpolnjuje naslednje pogoje:
(a)
zagotovi, da snov ne učinkuje škodljivo na zdravje ljudi ali živali in nima nesprejemljivega vpliva na okolje;
(b)
zagotovi, da so taka fitofarmacevtska sredstva, ki ostanejo na trgu, ponovno označena, tako da ustrezajo pogojem za omejeno rabo;
(c)
da se uvedejo vsi ustrezni ukrepi za zmanjšanje tveganja z namenom zmanjšanja vseh morebitnih tveganj;
(d)
zagotovi odločno iskanje drugih možnih rešitev.
2. Države članice, ki uporabljajo odstopanje, določeno v odstavku 1, do 31. decembra vsako leto obvestijo Komisijo o ukrepih, izvedenih v skladu z odstavkom 1, zlasti o točkah (a) do (d).
Člen 4
Morebitno podaljšanje roka, ki ga odobrijo države članice v skladu s členom 4(6) Direktive 91/414/EGS, je čim krajše.
Za registracije, ki so preklicane v skladu s členom 2, rok poteče 22. decembra 2008 najkasneje.
Za registracije, ki so preklicane v skladu s členom 3, rok poteče najpozneje 31. decembra 2010.
Člen 5
Ta odločba je naslovljena na države članice.
V Bruslju, 21. junija 2007

Labels: 4
20
0
3
6